b'\n_START_ARTICLE_\nJuozas Aleknavi\xc4\x8dius\n_START_SECTION_\nBiografija\n_START_PARAGRAPH_\nPirmojo pasaulinio karo metais i\xc5\xa1mirus gausiai \xc5\xa1eimai liko na\xc5\xa1lai\xc4\x8diu. Likimas atblo\xc5\xa1k\xc4\x97 \xc4\xaf Lietuv\xc4\x85, kur piemenavo Vad\xc5\xbegirio kaime (dab. Jurbarko rajonas). 1926\xc2\xa0m. baig\xc4\x97 Kauno meno mokykl\xc4\x85, \xc4\xafgydamas teatro dailininko specialyb\xc4\x99. D\xc4\x97stytojai: Mstislavas Dobu\xc5\xbeinskis, Vladas Did\xc5\xbeiokas, Adomas Varnas, Kajetonas Skl\xc4\x97rius._NEWLINE_1930\xc2\xa0m. buvo komandiruotas \xc4\xaf Dresden\xc4\x85 dekoruoti lietuvi\xc5\xa1k\xc4\x85j\xc4\xaf pavilijon\xc4\x85. 1937\xc2\xa0m. pusmet\xc4\xaf gyveno Pary\xc5\xbeiuje, lank\xc4\x97 muziejus, susipa\xc5\xbeino su Pranc\xc5\xabzijos sostin\xc4\x97s meniniu gyvenimu. 1940\xe2\x80\x931945\xc2\xa0m. dirbo Vilniuje, Dramos teatro dekoracij\xc5\xb3 cecho ved\xc4\x97ju. Antrojo pasaulinio karo metu kilus gaisrui studijoje, neteko daugelio savo paveiksl\xc5\xb3 ir meno knyg\xc5\xb3 bibliotekos. 1946\xc2\xa0m. gr\xc4\xaf\xc5\xbeo \xc4\xaf Kaun\xc4\x85, \xc4\xafsidarbino Dail\xc4\x97s mokykloje direktoriaus pavaduotoju. Ten dirbo iki 1950\xc2\xa0m._NEWLINE_Sovietiniais metais buvo aktyvus dailinink\xc5\xb3 s\xc4\x85jungos narys, ta\xc4\x8diau \xc4\xaf parodas priimdavo tik realistinius jo darbus\xc2\xa0\xe2\x80\x93 lietas akvareles, tapytus peiza\xc5\xbeus. Kai kuriuos paveikslus panaudodavo knyg\xc5\xb3 iliustracijai.  1976\xc2\xa0m. atostogaudamas Palangoje su\xc5\xbeinojo, kad kilus gaisrui studijoje, v\xc4\x97l neteko daugelio savo darb\xc5\xb3. Palaidotas Karm\xc4\x97lavos kapin\xc4\x97se.\n_START_SECTION_\nK\xc5\xabryba\n_START_PARAGRAPH_\nParodose dalyvavo nuo 1935\xc2\xa0m. Be teatro ir parduotuvi\xc5\xb3 vitrin\xc5\xb3 dekoracij\xc5\xb3 dar m\xc4\x97go lieti akvareles. \xc4\xaekv\xc4\x97pimo s\xc4\x97m\xc4\x97si b\xc5\xabdamas prie j\xc5\xabros. Daug kart\xc5\xb3 band\xc4\x97 tradicin\xc4\x97mis technikomis iliustruoti \xe2\x80\x9eJ\xc5\xabrat\xc4\x99 ir Kastyt\xc4\xaf\xe2\x80\x9c, bet vis likdavo nepatenkintas rezultatais, kol apie 1958\xc2\xa0m. gim\xc4\x97 pirmieji paveikslai-vizijos._NEWLINE_Lietuvos dail\xc4\x97s muziejuje saugomi trys darbai: \xe2\x80\x9eKauno tilto statyba\xe2\x80\x9c (drob\xc4\x97, 1947\xc2\xa0m.), \xe2\x80\x9e\xc5\xbdvej\xc5\xb3 uostas \xc5\xa0ventojoje\xe2\x80\x9c (popierius, akvarel\xc4\x97, 1970\xc2\xa0m.), \xe2\x80\x9eJ\xc5\xabra prie\xc5\xa1 audr\xc4\x85\xe2\x80\x9c (popierius, akvarel\xc4\x97, 1971\xc2\xa0m.).  Kiti i\xc5\xa1lik\xc4\x99 darbai yra saugomi jo artim\xc5\xb3j\xc5\xb3. 1999\xc2\xa0m. s\xc5\xabnaus Kasty\xc4\x8dio iniciatyva Palangoje, kartu su miesto savivaldyb\xc4\x97s vie\xc5\xa1\xc4\x85ja biblioteka, suorganizuota paroda, skirta dailininko atminimui. Para\xc5\xa1ytas straipsnis ir i\xc5\xa1leistas parodos lankstinukas.'